Næsbjerg Kirke
Næsbjerg Kirke er en sognekirke, som tidligere lå frit i landskabet, men omgives helt i dag af landsbyen Næsbjerg.
Kirkegården, der har bevaret sine historiske skel, hegnes af græsklædte jorddiger. Hovedindgangen til kirkegården har siden 1600-tallet ligget i vest, og den lukkes af en jerngitterlåge ophængt mellem murede, hvidtede piller fra 1951 af en egnskarakteristisk type, som muligvis har sin oprindelse i et tilsvarende indgangsparti fra begyndelsen af 1800-tallet.
Næsbjerg Kirke er en romansk kvaderstensbygning udgjort af kor og skib, som fik tilføjet et vesttårn og et våbenhus foran skibets norddør i slutningen af middelalderen.
Både kor og skib er opført af granitkvadre, hvoraf de største formater er anvendt forneden. Det antages, at der har været både en nord- og en syddør i kirken, men alle spor af sidstnævnte er forsvundet i dag.
Kirken må også fra begyndelsen af have været forsynet med et vindue i henholdsvis korets nord- og sydside, mens skibet fik to i hver langside. Vinduerne i sydsiden er dog efterfølgende blevet udvidet for at skabe større lysindfald. Tårnrummet, der er dækket af et krydshvælv, forbindes med skibet ved en spidsbuet arkade. Den middelalderlige tagkonstruktion i eg over kor og skib er bevaret.
Indvendigt er både koret og skibets vægge hvidtede. Korbuen har formentlig bevaret sin oprindelige udformning. Den smykkes af attisk profilerede kragbånd, dvs. de nederste sten, som buen hviler på, ligner to ringe. Derudover er både kor og skib dækket af flade lofter, som siden 1923 har været bræddebeklædte.
Flere inventarstykker kan henføres til middelalderen, heriblandt den romanske granitdøbefont, men også den meget gamle klokke, som muligvis er kirkens oprindelige. Fra senmiddelalderen stammer alterstagerne samt et muret sidealterbord, som dog er skjult i dag. En jernbunden dørfløj er formentlig også fra senmiddelalderen.
Kirken domineres af træinventar i egnens ungrenæssancestil. Prædikestolen og stoleværket bærer årstallet 1579, som må formodes at være fremstillingsåret. Herudover stammer et alterbordspanel fra ca. 1585 samt det meste af en præste- og skriftestol, der nu anvendes som skab og er forsynet med årstallet 1587. Altertavlen er ligeledes fra ca. 1587, og den er en katekismustavle, der ligner en forenklet kopi af tavlen i Øse Kirke.
Af andre inventarstykker kan nævnes et altersæt fra ca. 1792 udført af Johannes Brosbøll i Varde.
På kirkegården er der mellem våbenhuset og tårnet opstillet ni sortmalede støbejernskors fra anden halvdel af 1800-tallet og begyndelsen af 1900-tallet.